førertrøjer i Tour de France
Tour de France er verdens største og mest betydningsfulde cykelløb. Det er blevet kørt siden 1903, kun afbrudt i årene 1915-1918 og 1940-1946 af verdenskrigene. I Tour de France uddeles der førertrøjer, der angiver cykelrytternes placering i løbet. Trøjerne uddeles efter hver etape, og rytteren kører den efterfølgende etape i trøjen. Der uddeles i alt fire førertrøjer i løbet. Den vigtigste er den gule førertrøje. Den rytter, der vinder den gule trøje, vinder også løbet.
Den gule førertrøje tildeles den rytter, der sammenlagt fører løbet. Den gule trøje blev indført i 1919, og den gule farve stammer fra farven på det papir, den sponserende sportsavis L’Auto, forløberen for den nuværende L’Equipe, var trykt på. Den første dansker, der bar den gule trøje, var Kim Andersen (f. 1958) i 1983. Han erobrede trøjen på tredje etape og beholdt den i seks dage. Den første danske vinder af trøjen var Bjarne Riis i 1996.
Den prikkede trøje eller bjergtrøjen tildeles den rytter, der bedst klarer bjergetaperne. Det afgøres ved hjælp af point, der udløses, når rytterne passerer forskellige bjergtoppe. Bjergkonkurrencen blev indført i 1933, men først fra 1975 blev den prikkede trøje uddelt. Trøjen blev indført af Félix Lévitan (1911-2007), der fra 1962 til 1986 var medarrangør af Tour de France. Han havde ladet sig inspirere af en trøje, der i ældre tid var populær blandt baneryttere, og som bl.a. blev båret af baneløbsspecialisten Henri Lemoine (1909-1991), der var aktiv i 1930'erne, 1940'erne og 1950'erne.
Franskmanden Richard Virenque (f. 1969) er den rytter, der har vundet bjergtrøjen flest gange – i alt syv. To danskere har i tidens løb vundet bjergtrøjen: Michael Rasmussen i 2005 og 2006 og Jonas Vingegaard i 2022.
Den grønne pointtrøje eller sprintertrøjen tildeles den rytter, der fører løbets pointkonkurrence. Pointene uddeles ved spurter undervejs og ved hver etapesejr; flest på de fladeste etaper. Den grønne trøje blev indført i 1953 i forbindelse med løbets 50-årsjubilæum, og farven stammer fra den oprindelige sponsor, tøjkæden La Belle Jardinière. Slovakken Peter Sagan (f. 1990) har vundet trøjen syv gange.
Den hvide trøje eller ungdomstrøjen tildeles den rytter under 26 år, der sammenlagt fører løbet. Den blev indført i 1975. Jan Ullrich, Tadej Pogacar samt Andy Schleck (f. 1985) fra Luxembourg har alle vundet trøjen tre gange.
Etapens mest angrebsvillige rytter kører dagen efter med rødt nummer på sin trøje. Dette afgøres af en gruppe dommere ved hjælp af et pointsystem.
Efter hver etape får et hold noteret en tid baseret på holdets tre bedst placerede ryttere på etapen. Det hold, som sammenlagt har den hurtigste tid, fører holdkonkurrencen og kører med gule rygnumre.
Regnbuetrøjen eller VM-trøjen bæres af den regerende verdensmester. Den har navn efter striberne på trøjen i de fem farver fra ringene i det olympiske flag.
Ryttere, der har vundet deres lands mesterskaber, må cykle i deres mestertrøjer.
Eruropamestertrøjen (EM-trøjen) bæres af den regerende europamester i landevejscykling. Den er hvid og blå med gule stjerner på maven.
Betegnelsen lanterne rouge, altså “den røde lanterne” eller baglygten, gives til den rytter, der ligger tidsmæssigt sidst i klassementet. Navnet stammer fra den røde lygte, som tidligere var placeret bag på den sidste togvogn i et togsæt, så man kunne kontrollere, om vognen ikke var afkoblet. Lanterne Rouge er ikke en officiel betegnelse i Tour de France.